Bring jou hond vir wêreldrekordpogingFoto: Pixabay/Pexels.com Inwoners van Gauteng en hul vierpootvriende kan deel wees van ŉ poging om ŉ wêreldrekord te verbeter. Die rekord is vir die grootste groep honde wat bandanas aan het. Dié wêreldrekord word tans gehou deur RSPCA ACT in Australië, met ŉ totaal van 764 honde wat teenwoordig was. Dié poging is daarop ingestel om geld in te samel vir die Animal Anti-Cruelty League (AACL). Die bedrag wat ingesamel word sal deur dotsure.co.za, wat versekering vir diere verskaf, geëwenaar word en aan die AACL geskenk word. Die dag begin om 8:00 met die registrasie van die honde en hul eienaars. Die bandanas sal ook by registrasie uitgedeel word. ŉ Telling van die honde sal daarna plaasvind, met die hoop om die huidige wêreldrekord te verbeter. Ná die telling is daar ŉ prettige honde-staptog. Die staptog begin stiptelik om 09:00. Almal sal ook ŉ toekenning by die eindpunt ontvang. Toegang is ŉ donasie van R20 en dit sluit toegang en die honde-bandana in. Die geleentheid vind plaas by die Big Red Barn-plaasvenue naby Centurion op Sondag 28 Oktober. Jy kan vir dié rekord-stap registreer deur dotsure.co.za te besoek.